Document ID: 32005D0039

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Δεκεμβρίου 2004
σχετικά με τη χρηματοδότηση μιας εξωτερικής αξιολόγησης της κοινοτικής πολιτικής στον τομέα της υγείας των ζώων και τη χρηματοδότηση μιας μελέτης ανάλυσης του κόστους και των όρων ενός μέσου χρηματοδότησης υψηλού κινδύνου που συνδέεται με τις επιζωοτίες στην Ευρωπαϊκή Ένωση
(2005/39/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 20,
την απόφαση SEC/2004/120 της Επιτροπής, της 11ης Μαρτίου 2004, σχετικά με τους εσωτερικούς κανόνες για την εκτέλεση του γενικού προϋπολογισμού των Ευρωπαϊκών Κοινοτήτων, και ιδίως το άρθρο 15,
Εκτιμώντας τα ακόλουθα:
(1)
Δυνάμει της απόφασης 90/424/ΕΟΚ η Κοινότητα πρέπει να λάβει ή να βοηθήσει τα κράτη μέλη να λάβουν τα τεχνικά και επιστημονικά μέτρα που είναι αναγκαία για την ανάπτυξη της κοινοτικής κτηνιατρικής νομοθεσίας, καθώς και για την ανάπτυξη της κτηνιατρικής εκπαίδευσης ή κατάρτισης.
(2)
Με βάση τις συστάσεις που εγκρίθηκαν κατά τη διεθνή διάσκεψη για τον έλεγχο και την πρόληψη του αφθώδους πυρετού (Δεκέμβριος 2001), τα νέα διλήμματα σχετικά με τον έλεγχο εξαιρετικά μεταδοτικών ασθενειών των ζώων και την ενδεχόμενη ανάγκη νέων προγραμμάτων χρηματοδότησης για τις συνέπειες αυτών των επιδημιών, απαιτείται περαιτέρω εξέταση.
(3)
Για τη διενέργεια αυτής της εξέτασης πρέπει να υλοποιηθούν οι ακόλουθες δύο ενέργειες στο πλαίσιο ενός προγράμματος εργασίας.
(4)
Πρώτον, πρέπει να πραγματοποιηθεί μια αξιολόγηση των κοινοτικών προγραμμάτων δαπανών, ως μέσο λογιστικής για τη διαχείριση των χορηγηθέντων κεφαλαίων και ως τρόπος προώθησης ενός πνεύματος απόκτησης εμπειριών μέσω της διαχείρισης, με ιδιαίτερη έμφαση στη διαχείριση βάσει αποτελεσμάτων.
(5)
Η εξωτερική και ανεξάρτητη αυτή αξιολόγηση της κοινοτικής πολιτικής στον τομέα της υγείας των ζώων (ΚΠΥΖ), με βάση τις χρηματοοικονομικές πτυχές της, θα βοηθήσει τις υπηρεσίες της Επιτροπής στον καθορισμό κατάλληλων και βασιζόμενων στις επιπτώσεις πολιτικών επιλογών για το μέλλον.
(6)
Δεύτερον, πρέπει να πραγματοποιηθεί μια μελέτη (δοκιμαστικό σχέδιο κατά την έννοια του άρθρου 49 παράγραφος 2 του δημοσιονομικού κανονισμού), η οποία θα αναλύει το κόστος και τους όρους ενός μέσου χρηματοδότησης υψηλού κινδύνου που συνδέεται με τις επιζωοτίες στην ΕΕ, σε συνέχεια αιτήματος του Ευρωπαϊκού Κοινοβουλίου. Στόχος της μελέτης αυτής θα είναι η διερεύνηση της σκοπιμότητας και η αξιολόγηση του κόστους εναλλακτικών επιλογών μέσου χρηματοδότησης υψηλού κινδύνου, με σκοπό τον προσδιορισμό του δυνητικού αντίκτυπου στους εθνικούς προϋπολογισμούς καθώς και στον προϋπολογισμό της ΕΕ και των διατηρήσιμων επιπέδων εθνικής υποστήριξης για άμεσες απώλειες.
(7)
Τα αποτελέσματα αυτής της μελέτης θα μπορούσαν να αποτελέσουν τη βάση εξέτασης, αφενός, της εναρμόνισης των χρηματοδοτικών προγραμμάτων της ΕΕ, με στόχο τουλάχιστον να αποκτήσουν οι γεωργοί ισότιμη θέση σε ολόκληρη την ΕΕ και, αφετέρου, της ανάλυσης του μέλλοντος του κτηνιατρικού ταμείου στη διευρυμένη Κοινότητα.
(8)
Σύμφωνα με το άρθρο 15 των εσωτερικών κανόνων του 2004 για την εκτέλεση του προϋπολογισμού, ένα ετήσιο πρόγραμμα εργασίας μπορεί επίσης να θεωρηθεί απόφαση χρηματοδότησης, υπό τον όρο ότι συνιστά ένα σαφώς καθορισμένο πλαίσιο και η αξιολόγηση, η μελέτη και η αναθεώρηση που προβλέπονται στην παρούσα απόφαση συνιστούν ένα τέτοιο πλαίσιο.
(9)
Οι πιστώσεις που μπορούν να εκτελούνται χωρίς βασική πράξη, σύμφωνα με το άρθρο 49 παράγραφος 2 στοιχείο α) του δημοσιονομικού κανονισμού, πρέπει ωστόσο να καλύπτονται από απόφαση της Επιτροπής, η οποία να παρέχει ένα ισοδύναμο πλαίσιο.
(10)
Συνεπώς, η παρούσα απόφαση θα πρέπει να συνιστά ένα πλαίσιο το οποίο ισοδυναμεί με απόφαση χρηματοδότησης κατά την έννοια του άρθρου 75 παράγραφος 2 του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (2).
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΑΠΟΦΑΣΙΖΕΙ:
Άρθρο μόνο
Οι ενέργειες που περιγράφονται στο παράρτημα της παρούσας απόφασης εγκρίνονται για τους σκοπούς της χρηματοδότησής τους.
Βρυξέλλες, 30 Δεκεμβρίου 2004.

Labels: 4
15
6